**גיירמו אלברטו סנטיאגו לאסו מנדוסה** (בספרדית: **Guillermo Alberto Santiago Lasso Mendoza**; נולד ב-16 בנובמבר 1955) הוא איש עסקים, בנקאי ופוליטיקאי אקוודורי, אשר נבחר להיות נשיאה (אנ') ה-47 של אקוודור החל מ-24 במאי 2021. לאסו התמודד לנשיאות גם ב-2013 וב-2017, אך הפסיד.

ביוגרפיה
--------

בשנת 1970, בגיל 15, קיבל לאסו את תפקידו הראשון, משרה חלקית בבורסת גואיאקיל ולאחר מכן בקאסה מולר מרטינס, כעוזר סוכנות איסוף. בשנת 1972, בגיל 16, החל לעבוד בחברה הפיננסית Cofiec ולאחר מכן ב-Finansa בקיטו. החברה הראשונה שלו הייתה קונסטרוקטורה אלפא אי אומגה, אותה הקים יחד עם אחיו הבכור אנריקה לאסו בשנת 1978, כשהיה בן 23.

במהלך שנות ה-90 מונה לאסו לראש הפעילות באקוודור של חברת קוקה-קולה, בעקבות פשיטת הרגל המקומית של החברה באזור זה. בתפקיד זה הוטל על לאסו לבנות מחדש את החברה ולהחזירה לבריאות כלכלית. מאז ישב בדירקטוריונים של קוקה-קולה ומבסה, וכיהן גם כיו"ר הדירקטוריון של ועדת המעבר בגואיאס וכן היה חבר בוועד המנהל של התאגיד לפיתוח האנדים.

בשנת 1994 מונה לאסו למנכ"ל בנקו גואיאקיל. כחלק מתקופת כהונתו ייסד את תוכנית בנקוס דל באריו, יוזמה בנקאית קהילתית שהביאה חנוונים מקומיים כשותפים כלכליים עם הבנק בתכנון ובאסטרטגיה. התוכנית צוטטה על ידי הבנק הבין-אמריקאי לפיתוח כפורצת דרך באסטרטגיית הבנקאות העממית. הוא התפטר מתפקידו בשנת 2012. לאסו הוא גם מייסד חברת Fundacion del Barrio.

### קריירה פוליטית

בשנת 1998 מונה לאסו למושל מחוז גואייס, במהלך כהונתו עברה הממשלה הלאומית הפרטה המונית של חברות ותעשיות ציבוריות.

אקוודור עברה קריסה כלכלית בשנת 1999, ובעקבותיה מונה לאסו באופן זמני לתפקיד החדש שנוצר "שר העל" - מפקח - לכלכלה, במקומה של אנה לוסיה ארמיגוס שהתפטרה. כשר אוצר הוא כיהן בתפקיד תחת הנשיא ג'מיל מוואד (אנ') והיה אחראי על משא ומתן עם קרן המטבע הבינלאומית על מנת לזכות בתמיכה כלכלית. כמו כן, הוטל עליו לתאם את מדיניות הממשלה כתגובה למשבר הכלכלי במדינה.

בבחירות הכלליות בשנת 2013 הוא היה המועמד לנשיאות מטעם מפלגת יצירת הזדמנויות (אנ') אותה הקים. הוא סיים במקום השני עם 22.68% מהקולות, והפסיד לנשיא המכהן רפאל קוראה שקיבל יותר מכפול מכמות זו (57.17%).

בתחילת 2017, פתח שוב לאסו בקמפיין השני שלו בניסיון לרשת את הנשיא המכהן קוראה. נושא הקמפיין שלו היה "שינוי" והוא התחייב ליצור מיליון מקומות עבודה נוספים באקוודור. לאסו קיבל 48.84% והפסיד ללנין מורנו. לאחר התוצאות האשים לאסו את מתנגדיו בהונאת בחירות וכינה את הממשל הנכנס "לא לגיטימי".

לאסו התמודד שוב לנשיאות בבחירות הכלליות בשנת 2021. לאסו זכה בבחירות שהתקיימו בחודש אפריל 2021 כשגרף 52.4% מהקולות ואילו יריבו אנדרס אראוס זכה ב-47.6% מהקולות. הניצחון של לאסו נתפס גם כזכייה של תומכי השוק החופשי במדינה. כמה מגופי החדשות תיארו את זכייתו של לאסו כ"ניצחון נסער".

במאי 2023 התרחש משבר פוליטי, כאשר החל נגדו הליך הדחה באספה הלאומית של אקוודור (אנ') ב-9 במאי. המשבר נמשך עד 17 במאי, כאשר לאסו פיזר את האספה הלאומית, והכריז הקדמת הבחירות הכלליות (אנ'), שבהן לא יתמודד.

חיים אישיים
-----------

לאסו נולד בגואיאקיל למשפחה ממעמד הביניים. לאחר שסיים את לימודיו בתיכון, החל ללמוד כלכלה באוניברסיטה הקתולית האפיפיורית של אקוודור בקיטו, אך עזב ללא תואר.

בשנת 1977 פגש לאסו את מריה קרספו, איתה התחתן בשנת 1981. יש להם חמישה ילדים.

קישורים חיצוניים
----------------

ויקישיתוף מדיה וקבצים בנושא **גיירמו לאסו** בוויקישיתוף
* 
* גיירמו לאסו, ברשת החברתית פייסבוק

* גיירמו לאסו, ברשת החברתית אקס (טוויטר)

* גיירמו לאסו, ברשת החברתית אינסטגרם

* גיירמו לאסו, ברשת החברתית LinkedIn

* גיירמו לאסו, סרטונים בערוץ היוטיוב

הערות שוליים
------------

1. 1 2  7 De Mayo, 2012 - 14h48, Guillermo Lasso renunció a la presidencia ejecutiva del Banco de Guayaquil, El Universo, ‏7 במאי 2012 (בספרדית)
2. ↑  Guillermo Lasso, El Comercio
3. ↑  AQ Editors | January 6, 2021, Meet the Candidates: Ecuador, Americas Quarterly (באנגלית אמריקאית)
4. ↑  Newswires, Dow Jones (1999-08-18). "Ecuador's Mahuad Names Lasso To New Post of 'Super Minister'". *Wall Street Journal* (באנגלית אמריקאית). ISSN 0099-9660. נבדק ב-2021-04-16.
5. ↑  Neuman, William (2013-02-18). "President Correa Handily Wins Re-election in Ecuador". *The New York Times* (באנגלית אמריקאית). ISSN 0362-4331. נבדק ב-2021-04-16.
6. 1 2  Lasso refuses to concede defeat in Ecuador election, www.aljazeera.com (באנגלית)
7. ↑  Facebook, Twitter, Show more sharing options, Facebook, Twitter, Shadow of COVID-19 and economic downturn hovers over elections in Ecuador and Peru, Los Angeles Times, ‏11 באפריל 2021 (באנגלית אמריקאית)
8. ↑  Ecuador goes with conservative banker in presidential vote, AP NEWS, ‏11 באפריל 2021
9. ↑  Dube, Ryan (2021-04-12). "Ecuador's Guillermo Lasso Wins Presidential Election". *Wall Street Journal* (באנגלית אמריקאית). ISSN 0099-9660. נבדק ב-2021-04-16.
10. ↑  Associated Press and Guardian staff, Ecuador election: former banker Lasso is surprise winner, the Guardian, ‏12 באפריל 2021 (באנגלית)
11. ↑  Guillermo Lasso Biografía Empresario candidato a la presidencia 2021, Noticias Tutoriales Herramientas ANT SRI IME IESS EAES, ‏12 באפריל 2021 (בספרדית)
12. ↑  Casa Editorial El Tiempo, Esta es la familia de Guillermo Lasso, nuevo presidente de Ecuador, El Tiempo, ‏11 באפריל 2021 (ב־)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1032345586
* ISNI: 0000 0004 0157 4014
* LCCN: no2013012363
* VIAF: 296389156
* WorldCat: lccn-no2013012363

 |